Document ID: 32006R0830

KOMMISSIONENS FORORDNING (EF) Nr. 830/2006
af 2. juni 2006
om ændring af forordning (EF) nr. 1342/2003 for så vidt angår import af korn og ris
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1784/2003 af 29. september 2003 om den fælles markedsordning for korn (1), særlig artikel 24, stk. 2,
under henvisning til Rådets forordning (EF) nr. 1785/2003 af 29. september 2003 om den fælles markedsordning for ris (2), særlig artikel 25, stk. 2, og
ud fra følgende betragtninger:
(1)
Der er ved Rådets forordning (EF) nr. 2007/2000 (3) indført exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces, således at produkter med oprindelse i Albanien, Bosnien-Hercegovina og Montenegros, Serbiens eller Kosovos toldområde kan indføres i Fællesskabet uden kvantitative restriktioner og fritaget for told og afgifter.
(2)
Ifølge artikel 16 i Kommissionens forordning (EF) nr. 1342/2003 af 28. juli 2003 om særlige gennemførelsesbestemmelser for ordningen med import- og eksportlicenser for korn og ris (4) skal medlemsstaterne give Kommissionen oplysninger om ansøgninger om import- og eksportlicenser. Blandt oplysningerne for korn kræves oprindelsen kun angivet for blød hvede.
(3)
For at give mulighed for en nøje overvågning af importen af korn og ris bør medlemsstaterne oplyse den oprindelse, der er anført i importlicensen, for alt korn og ris.
(4)
Forordning (EF) nr. 1342/2003 bør ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Artikel 16, stk. 2, i forordning (EF) nr. 1342/2003 affattes således:
»2. Med hensyn til udstedte importlicenser fremsender medlemsstaterne hver dag oplysninger om de af licenserne omfattede mængder, opdelt efter oprindelse og produktkode, og, for blød hvede, efter kvalitetskategori. Oprindelsen anføres også i oplysningerne om importlicenserne for ris.«
Artikel 2
Denne forordning træder i kraft den 1. juli 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. juni 2006.

Labels: 3
17